གསལ་སིང་ངེ་འདུག་པ་ལྟ་བུ་དེ་ལོངས་སྐུ།  དེ་ལྟར་གསལ་བཞིན་དུ་སྟོང་།  སྟོང་པའི་ངོ་བོ་གསལ་བ།  གསལ་སྟོང་རང་བཞིན་དབྱེར་མི་ཕྱེད་པ་ཟུང་འཇུག་གི་རྩལ་རང་ཤར་རང་གྲོལ་དུ་འཆར་བའི་ཆ་མེ་ལོང་དྭངས་པ་ལ་གཟུགས་བརྙན་འཆར་བ་ལྟ་བུ་དེ་སྤྲུལ་པའི་སྐུ།  དེ་གསུམ་རང་བཞིན་གྱིས་དབྱེར་མི་ཕྱེད་པའི་ཆ།  གཡའ་བྲལ་གྱི་དྭངས་ཆ།  གསལ་ཆ།  འཆར་ཆ་གསུམ་ཡང་མེ་ལོང་གི་ངང་དུ་རོ་གཅིག་པ་ལྟ་བུ་དེ་ཀ་ངོ་བོ་ཉིད་ཀྱི་སྐུ་སྟེ།  གཉིས་མེད་རྣམ་རྒྱལ་ལས།  སྐྱེ་བ་མེད་པ་ཆོས་ཀྱི་སྐུ།  ། འགག་པ་མེད་པ་ལོངས་སྤྱོད་རྫོགས།  ། སྣ་ཚོགས་སྣང་བ་སྤྲུལ་པ་སྟེ།  ། དབྱེར་མེད་ངོ་བོ་ཉིད་ཀྱི་སྐུ།  ། ཞེས་སོ།  །  གཉིས་པ་སྒོམ་པའི་སྒོ་ནས་ངོ་སྤྲོད་པ་ནི།  ཐོག་མར་ཏིང་ངེ་འཛིན་གྱི་རྒྱུ་ལ་ངོ་སྤྲད་དེ།  ངེས་འབྱུང་གི་བློ་དང་ལྡན་པའི་གང་ཟག་ལུས་ངག་འདུ་འཛི་དང་སེམས་སྤྲོས་པས་མི་གཡེང་ཞིང་།  དད་པ་དང་ཚུལ་ཁྲིམས་དང་ཆོག་ཤེས་པ་དང་སྒོ་གསུམ་བསྡམས་པ་སོགས་ཞི་གནས་སྐྱེ་བའི་སྤྱིའི་རྒྱུ་ཚོགས་དང་།  ལམ་གྱི་སྣོད་རུང་དུ་སྒྲུབ་པའི་སྔོན་འགྲོ་དང་།  དངོས་གཞི་ལུས་ཀྱི་གནད་ཆོས་བདུན།  དབང་པོའི་གནད་ལྟ་སྟངས།  ངག་གནད་རླུང་རང་སོར།  སེམས་གནད་བྱིང་རྒོད་ཀྱི་དབང་དུ་མི་གཏོང་བར་བསལ་བཞག་མེད་པར་ཡེངས་མེད་དུ་འཇོག་པའི་གནད་ཁྱད་པར་ཅན་རྣམས་ཡིན་ལ།  དེ་ལྟར་བཞག་པ་ལ་བརྟེན་ནས་ཏིང་ངེ་འཛིན་རིམ་པར་སྐྱེ་བའི་ཚུལ་ལ་ངོ་སྤྲད་དེ།  གནུབས་ཆེན་གྱིས་གཡོ་ཐོབ་གོམས་པའི་ཉམས་གསུམ་རི་གཟར་གྱི་འབབ་ཆུ་དང་།  ཆུ་ཀླུང་དལ་འབབ།  རྒྱ་མཚོའི་གཏིང་གི་དཔེ་གསུམ་གྱིས་མཚོན་ཏེ་གསུངས་ཀྱང་།  བི་མ་ལས་ཕྱག་རྒྱ་བསམ་གཏན་གྱི་འགྲེལ་པར་ཉམས་ལྔར་གསུངས་པ་ལྟར་བཤད་ན།  དང་པོ་གཡོ་བའི་ཉམས་ནི།  བསྒོམས་པས་རྟོག་པ་མང་དུ་སོང་བ་སྙམ་བྱེད་པ་འབྱུང་བསྒོམ་སྐྱེ་སྙིང་འདོད་པས་རྟོག་པ་ངོ་ཤེས་པའི་ཉམས་ཏེ།  དཔེ་རི་གཟར་གྱི་འབབ་ཆུ་ལྟ་བུའོ།  ། དེ་ནས་ཐོབ་པའི་ཉམས་ནི།  རྟོག་པ་ཡོང་འཕྲོ་ལ་ཅུང་ཟད་ཞི་མལ་ལེ་གནས་པ་འབྱུང་བ་རྣམ་རྟོག་ངལ་སོས་པའི་ཉམས་ཏེ།  དཔེ་རོང་ཁུང་དོག་པོའི་འབབ་ཆུ་ལྟ་བུའོ།  ། དེ་ནས་གོམས་པའི་ཉམས་ནི།  ཕལ་ཆེར་རྟོག་མེད་དུ་གནས་པ་ལས་རེས་འགའ་རྟོག་པ་བན་བུན་ཙམ་རེ་འབྱུང་བ་རྣམ་རྟོག་གི་ཐང་ཆད་པའི་ཉམས་ཏེ།  དཔེ་མི་རྒན་པོའི་སྤྱོད་པ་ལྟ་བུའོ།  ། དེ་ནས་བརྟན་པའི་ཉམས་ནི།  ཕལ་ཆེར་རྟོག་མེད་རྒྱ་འབྱམས་སུ་གནས་པ་ལ་རྐྱེན་གྱིས་ཅུང་ཟད་གནོད་པས་རྣམ་རྟོག་གིས་བསྐྱོད་དུ་ཡོད་པའི་ཉམས་ཏེ།  དཔེ་མཚོ་ཆུང་བསིར་བུས་བསྐྱོད་པ་ལྟ་བུའོ།  ། དེ་ནས་མཐར་ཕྱིན་པའི་ཉམས་ནི།  ཡུལ་སྣང་ལ་དེར་འཛིན་མེད་པའི་ངང་དུ་སེམས་སྤྲོ་བསྡུ་མེད་པར་དྭངས་སང་ངེ་ཡེ་རེ་ཝལ་ལེར་གནས་པ་ལ་རྐྱེན་གང་གིས་ཀྱང་མི་གནོད་པའི་སྟེང་དུ་སླར་ལ་བོགས་འབྱིན་པ་ན་རྣམ་རྟོག་གིས་བསྐྱོད་དུ་མེད་པ་རང་དབང་ཐོབ་པའི་ཉམས་ཏེ།  དཔེ་མཚོ་ཆེན་རླབས་དང་བྲལ་བའམ་རི་བོ་ཆེན་པོ་ལྟ་བུའོ།  ། དེ་ནས་ཏིང་ངེ་འཛིན་གྱི་དྲོད་རྟགས་ལ་ངོ་སྤྲད་པ་ནི།  བསྒོམས་པའི་སྟོབས་ཀྱིས་སྒོ་གསུམ་ཤིན་སྦྱངས་ཐོབ་པས་ལུས་ཡངས་ཤིང་བདེ་བ་དང་།  ངག་རླུང་འཇམ་ཞིང་དལ་ལ་རྒྱུ་བ་མི་ཚོར་བ་སྙམ་བྱེད་པ་དང་།  སེམས་མི་རྟོག་པའི་ངང་དུ་ཐིམ་པ་དང་།  འདུས་བྱས་ཐམས་ཅད་བཅོས་མ་རྫུན་པར་མཐོང་བས་ཞེན་པ་རང་ལོག་ཏུ་སོང་སྟེ་ཆོས་བརྒྱད་མགོ་སྙོམས་པ་དང་།  མེད་སྣང་སྒྱུ་མ་ལྟ་བུའི་འཁོར་བ་ན་རྒྱུ་ཞིང་སྤྱོད་པའི་སེམས་ཅན་རྣམས་ལ་ཉེ་རིང་མེད་པའི་སྙིང་རྗེ་བཅོས་མིན་དུ་སྐྱེ་བ་དང་།  ལྟོ་གོས་ཀྱི་སེམས་ཁྲལ།  ཚ་གྲང་།  དཀའ་སླ།  བདེ་སྡུགཆགས་སྡང་།  གཏམ་ངན་སོགས་གང་ལའང་ཇི་མི་སྙམ་པ་དང་།  ཁྱད་པར་སེམས་ཟིན་པས་རླུང་ལྔ་ཟིན་པར་འགྱུར་ཞིང་།  དེ་ཟིན་པའི་རྟགས་ཀྱང་ལུས་ཉམས།  ངག་ཉམས།  སེམས་ཉམས།  རྨི་ཉམས།  སྨིག་རྒྱུ་ལྟ་བུ་སོགས་མཐོང་ཉམས་ཀྱི་རྟགས་མཐའ་ཡས་པ་དང་།  མངོན་ཤེས་ལྔ་དང་།  ངེས་དོན་གྱི་ཆོས་སྨྲ་བ་ལ་སྤོབས་པ་ཐོབ་པ་སོགས་ཡོན་ཏན་གྱི་རྟགས་ཀྱང་མང་དུ་འབྱུང་སྟེ།  ཉམས་རྟོགས་སྐྱེ་རིམ་དང་བསྟུན་ནས་ངོ་སྤྲོད་པ་གལ་ཆེའོ།  ། དེ་ནས་ཏིང་ངེ་འཛིན་རང་གི་ངོ་བོ་ལ་ངོ་སྤྲད་པ་ནི།  ཞི་གནས་དང་ལྷག་མཐོང་སྟེ།  ཇི་སྐད་དུ།  ཡང་དག་གནས་པ་ལ་བརྟེན་ནས།  ། སེམས་ལ་སེམས་ནི་འཇོག་ཕྱིར་དང་།  ། ཆོས་རབ་རྣམ་པར་འབྱེད་པའི་ཕྱིར།  ། ཞི་གནས་དང་ནི་ལྷག་མཐོང་ཡིན།  ། ཞེས་པས་བྱིང་རྒོད་རྣམ་རྟོག་གི་སྤྲོ་བསྡུ་མེད་པར་ཡུལ་སྣང་ལ་དེར་འཛིན་མ་ཞུགས་པའི་ངང་དུ་དྭངས་སང་ངེ་ཡེར་རེ་ཝལ་ལེ་སྟོན་གནམ་སྤྲིན་དང་བྲལ་བ་ལྟར་གསལ་སྟོང་དུ་ལྷན་ནེར་གནས་པ་ནི་ཞི་གནས།  སྣང་ཡུལ་སྒྱུ་མ་ལྟར་རྟོགས་ལ་འཛིན་བྱེད་མ་ཞུགས་ཤིང་།  རང་བཞིན་ནམ་མཁའ་ལྟར་རྟོགས་ལ་སྣང་ཡུལ་མ་འགགས་པའི་ཡེ་ཤེས་སྣང་སེམས་གཉིས་མེད་སྟོང་གསལ་སྤྲོས་པ་བྲལ་བའི་གནས་ལུགས་ཟང་ཐལ་རྗེན་པར་མཐོང་བ་ནི་ལྷག་མཐོང་སྟེ།  དེའང་རྟོག་ཚོགས་རང་སར་ཞི་བའི་གནས་ཆ་ཞི་གནས།  ཡིན་ལུགས་རྗེན་པར་མཐོང་བའི་གསལ་ཆ་ལྷག་མཐོང་།  ཐ་དད་མེད་པར་ངོ་བོ་གཅིག་པས་ཟུང་འཇུག་གཅིག་གི་རང་བཞིན་དུ་ལྷུན་གྱིས་གྲུབ་པར་ཐག་བཅད་དོ།  ། དེའང་མདོ་སྡེ་དགོངས་པ་ངེས་འགྲེལ་ལས།  སྐྱེ་བ་པོ་ཡི་ཞི་གནས་དང་།  ། ལྷག་མཐོང་གོམས་པར་བྱས་ན་ནི།  ། གནས་ངན་ལེན་གྱི་འཆིང་བ་དང་།  ། མཚན་མའི་འཆིང་ལས་གྲོལ་བར་འགྱུར།  ། ཞེས་དང་།  སྤྱོད་འཇུག་ལས།  ཞི་གནས་ཀྱིས་ནི་ཉོན་མོངས་མགོ་ནོན་ལ།  ། ལྷག་མཐོང་གིས་ནི་ཉོན་མོངས་རྩ་བ་འབྱིན།  ། ཞེས་སོ།  ། དེ་ཡང་རྣམ་རྟོག་གང་ཤར་ལ་རྩོལ་མེད་ཀྱི་དྲན་པས་བལྟས་པས་རང་ཞིར་སོང་ནས་ཤར་གྲོལ་དུས་མཉམ་པའི་ཚེ།  ཤར་གྲོལ་རིག་པ་གསལ་དག་རྗེན་སང་ངེ་བ་དེ་ལྷག་མཐོང་དང་།  གང་ཤར་རང་ཞིའི་ཆ་དང་རིག་དྭངས་དང་བཅས་པ་ལ་གནས་པ་དེ་ཞི་གནས་སོ།  ། མདོར་ན་ཚོགས་དྲུག་གི་ཡུལ་མི་དགག་པར་སྒོ་ལྔ་རང་ཡན་དུ་ཀློད་ལ།  རིག་པའི་ངང་ཤེས་པས་ཡུལ་ཕྱིར་མི་འབྲང་བ།  གསལ་དྭངས་ཕྱེད་པ།  རེ་དོགས་བཅོས་བསླད་མེད་པའི་སོ་མར་ཉམས་སུ་བླངས་པས་ཡུལ་སྣང་དང་འཛིན་སེམས་མ་སྤངས་རང་སར་གྲོལ།  སྣང་སེམས་གཉིས་མེད་དུ་གྲོལ་ནས་ལྷའི་མིག་ལ་སོགས་པའི་མངོན་ཤེས་ལྔ་ཡང་ཚེགས་མེད་པར་འཐོབ་པར་འགྱུར་ཞིང་།  སྒོམ་པའི་དུས་ཀྱི་རིག་པ་སྟོང་གསལ་ཤར་གྲོལ་དབྱེར་མེད་ཀྱི་ཆ་ཤས་རྣམས་ཀྱང་ངོས་བཟུང་ལ་སྐུ་བཞི་དང་སྦྱར་ཏེ་ངོ་སྤྲོད་ཚུལ་ལྟ་བའི་སྐབས་བཞིན་དང་།  མཉམ་བཞག་ཏུ་ཡིན་ལུགས་ལ་བཟླ་བ་དང་།  རྗེས་ཐོབ་ཤན་འབྱེད་ཀྱི་སྐབས་སོགས་ཀྱང་མ་འདྲེས་པར་ངོ་སྤྲད་དོ།  །
གསུམ་པ་སྤྱོད་པའི་ངོ་སྤྲོད་ནི།  སྔར་ལྟ་བ་ལ་བཟླའི་སྐབས་ཆོས་ཐམས་ཅད་སྒྱུ་མའི་སྣང་བ་ལྟར་མེད་པ་གསལ་སྣང་ཙམ་དུ་ཐག་ཆོད་མོད་ཀྱི།  འོན་ཀྱང་སྤྱོད་པ་ཤན་འབྱེད་ཀྱི་སྐབས་འདིར་ཤེས་པར་བྱ་བ་ལ།  ཇི་སྲིད་བདག་འཛིན་གྱི་རྟོག་པ་དབྱིངས་སུ་མ་ནུབ་ཀྱི་བར་དེ་སྲིད་དུ་མེད་བཞིན་དུའང་ལས་ཀྱི་འབྲས་བུ་མི་བསླུ་བར་འབྱུང་བ་ཡིན་ཏེ།  དཔེར་ན་རྨི་ལམ་དུ་མེ་སྣང་བའི་ཚེ་དེ་ལ་དུ་བ་ཡང་འཁྲུལ་སྣང་ལ་འཆར་བ་བཞིན་ནོ།  ། དེས་ན་གང་ལའང་འཛིན་ཞེན་མེད་པའི་ངང་ནས་དགེ་སྡིག་གི་བླང་དོར་མ་ནོར་བར་སྤྱོད་ཅིང་།  སྡོམ་གསུམ་འགལ་མེད་སྟན་ཐོག་གཅིག་ཏུ་དྲིལ་ནས་ཉམས་སུ་ལེན་དགོས།  དེའང་གནད་བསྡུས་ན།  སོ་ཐར་གྱི་བསླབ་བྱ་དངོས་དང་བརྒྱུད་པའི་སྒོ་ནས་གཞན་གནོད་ཆ་དང་བཅས་པ་སྤོང་།  བྱང་སྡོམ་གྱི་བསླབ་བྱ་བདག་བས་གཞན་གཅེས་ཀྱི་ལྷག་བསམ་ལྡན་པས་ཕན་པ་སྒྲུབ།  སྔགས་སྡོམ་གྱི་བསླབ་བྱ་སེམས་ཅན་ཐམས་ཅད་ཀྱི་གཉུག་སེམས་སྒྲིབ་བྲལ་རྡོ་རྗེ་གསུམ་གྱི་ལྷར་ཡེ་ནས་རྫོགས་པས་དག་སྣང་དང་མོས་གུས་བྱ་ཞིང་།  ཁྱད་པར་བླ་མ་དམ་པ་སངས་རྒྱས་ཐམས་ཅད་འདུས་པའི་བདག་ཉིད་དུ་ཤེས་པས་མོས་གུས་དང་ཞབས་ཏོག་ལ་ཚད་བཟུང་མེད་པའི་སྒོ་ནས་བསྟེན་པར་བྱ་སྟེ།  སྤྱོད་པ་དུས་ཚོད་དང་འབྲེལ་བའི་བར་བསླབ་པ་ཞེས་བྱའོ།  །  གསུམ་པ་འབྲས་བུའི་ངོ་སྤྲོད་ནི།  རིན་ཆེན་རྒྱ་མཚོ་ལས།  འོད་གསལ་བ་ནི་རྣམ་པ་བཞི།  ། རྫོགས་ནས་ཡེ་ཤེས་ཆེན་པོའི་ས།  ། སྣང་བ་རྣམ་པར་མི་རྟོག་པ།  ། མཆེད་པ་ཡེ་ཤེས་སྒྱུ་མ་སྟེ།  ། ཐོབ་པ་དམ་པ་འཕགས་པའི་ལམ།  ། ཉེ་བར་ཐོབ་པས་རྫོགས་པའོ།  ། ཞེས་པས།  ཡེ་ཤེས་བཞིའི་རིམ་པས་སློབ་པའི་ལམ་བཞི་བགྲོད་ཚུལ་བསྟན་ཏེ།  དེའང་ཞི་ལྷག་ཟུང་འཇུག་གི་ལམ་བསྒོམས་པས་སེམས་ཉིད་གཉུག་མའི་ངང་དུ་བློའི་འཇུག་པ་ཞི་ནས་དྭངས་གསལ་གཡོ་མེད་ཀྱི་ཡེ་ཤེས་ཐོག་མར་སྐྱེས་པ་ནི་འོད་གསལ་དང་པོ་སྣང་བའི་ཡེ་ཤེས་ཏེ་ཐར་པའི་ལམ་སྣ་ཟིན་ཅིང་ཚོགས་ལམ་གྱི་ཡོན་ཏན་རྣམས་རིམ་པར་འཆར།  དེ་ནས་སེམས་ཉིད་སྟོང་གསལ་གྱི་ཡེ་ཤེས་སྔ་མ་ལས་ཆེས་ཆེར་གོམས་པས་སྣང་བ་རྨི་ལམ་སྒྱུ་མ་ལྟ་བུར་རྟོགས་ཤིང་ཆོས་ཐམས་ཅད་ཀྱི་རང་བཞིན་རོ་གཅིག་ཏུ་རྟོགས་པ་ནི་འོད་གསལ་གཉིས་པ་མཆེད་པའི་ཡེ་ཤེས་ཏེ་སྦྱོར་ལམ་གྱི་ཡོན་ཏན་རྣམས་ཐོབ་བོ།  ། དེ་ནས་ཆེས་ཆེར་གོམས་པས་སེམས་ཉིད་འོད་གསལ་བའི་ཡེ་ཤེས་ཟག་པ་མེད་པ་དང་པོར་མཐོང་བ་ནི་འོད་གསལ་གསུམ་པ་ཐོབ་པའི་ཡེ་ཤེས་ཏེ་ས་དང་པོ་མཐོང་ལམ་གྱི་ཡོན་ཏན་རྣམས་ཐོབ་བོ།  ། དེ་ནས་ཆེས་ཆེར་གོང་དུ་འཕེལ་བས་མཐོང་ཟིན་གོམས་པར་བྱེད་པ་ནི་འོད་གསལ་བཞི་པ་ཉེ་བར་ཐོབ་པ་ཞེས་བྱ་བའི་ཡེ་ཤེས་ཏེ་སྒོམ་ལམ་དགུའི་ཡོན་ཏན་རྣམས་རིམ་པར་འཆར་ཞིང་ལྷན་ཅིག་སྐྱེས་པ་ས་དགུའི་དྲི་མ་རྣམས་སྦྱོང་བ་ཡིན་ནོ།  ། དེ་ཡང་ལངྐར་གཤེགས་པ་ལས།  ས་བདུན་པོ་ནི་སེམས་ཡིན་ཏེ།  ། སྣང་བ་མེད་པ་བརྒྱད་པའོ།  ། ས་མཆོག་དང་ནི་སངས་རྒྱས་ལ།  ། དེ་དག་ང་ཡི་རང་བཞིན་ནོ།  ། ཞེས་པས།  ས་བདུན་པ་མན་ཆད་རྗེས་ཐོབ་ཏུ་སེམས་སུ་འཛིན་པ་ཅུང་ཟད་དང་།  བརྒྱད་པར་དེ་ཉིད་དབྱིངས་སུ་དག་ཀྱང་སྣང་མེད་ཀྱི་དབུ་མ་ལ་ཞེན་པའི་ཆ་ཅུང་ཟད་ཡོད་ཅིང་།  དགུ་པ་དང་བཅུ་པར་དེ་ཡང་དག་ནས་མཉམ་རྗེས་ལ་གསལ་མི་གསལ་གྱི་ཆ་ཕྲ་མོ་ཙམ་དང་བཅས་པའི་ཆོས་ཉིད་ཇི་བཞིན་པའི་དོན་མངོན་དུ་འགྱུར་བར་གསུངས་ལ།  དེ་ནས་མཐར་ཐུག་གི་འབྲས་བུ་ནི།  ས་བཅུའི་མཐའ་མར་རྒྱུན་མཐའི་ཡེ་ཤེས་ཀྱིས་ཆེས་ཕྲ་བའི་གཉིས་སྣང་དང་འགྱུར་བདེའི་བག་ཆགས་ཕྲ་མོ་བཅོམ་ནས་རྫོགས་པའི་སངས་རྒྱས་མངོན་དུ་མཛད་ཅིང་།  དེ་ཡང་རྒྱུད་བླར།  ཆུ་མཚོ་སོགས་བཞིན་འདོད་ཆགས་སོགས།  ། གློ་བུར་ཉོན་མོངས་དག་པ་ནི།  ། མདོར་ན་མི་རྟོག་ཡེ་ཤེས་ཀྱི།  ། འབྲས་བུ་ཡིན་པར་རབ་ཏུ་བརྗོད།  ། རྣམ་པ་ཀུན་གྱི་མཆོག་ལྡན་པའི།  ། སངས་རྒྱས་སྐུ་ནི་རྗེས་ཐོབ་པ།  ། དེ་ནི་རྗེས་ལ་ཐོབ་པ་ཡི།  ། ཡེ་ཤེས་འབྲས་བུ་ཡིན་པར་བསྟན།  ། ཅེས་པས།  ལམ་མཉམ་བཞག་ཡེ་ཤེས་ཀྱི་བྲལ་འབྲས་སྤངས་པ་ཕུན་སུམ་ཚོགས་པ་རྣམ་པར་གྲོལ་བའི་སྐུ་དང་།  རྗེས་ཐོབ་ཡེ་ཤེས་ཀྱི་བྲལ་འབྲས་རྟོགས་པ་ཕུན་སུམ་ཚོགས་པ་ཡང་དག་པའི་སྐུའོ།  ། དེའང་སྒྲིབ་པ་སངས་པའི་ཚེ་དབྱིངས་ཀྱི་རང་བཞིན་ཇི་ལྟ་བ་བཞིན་མངོན་དུ་གྱུར་པ་མཐར་ཐུག་པའི་སྤྲོས་བྲལ་སྟོང་པ་ཉིད་ཀྱི་ཆ་དེ་ཆོས་ཀྱི་སྐུ།  དེའི་རང་གདངས་འགག་མེད་ཆོས་སྐུ་དང་ངོ་བོ་གཅིག་པའི་དཀྱིལ་འཁོར་གྱི་འཁོར་ལོར་འཆར་བ་ནི་ལོངས་སྤྱོད་རྫོགས་པའི་སྐུ།  དེ་གཉིས་དབྱེར་མེད་པའི་རྩལ་སྣང་གདུལ་བྱ་གཞན་སྣང་དུ་སྐུ་དང་མཛད་པའི་རྣམ་པར་རོལ་པ་སྟོན་པར་བྱེད་པའི་ཐུགས་རྗེ་དང་ནུས་པའི་ཡེ་ཤེས་ནི་སྤྲུལ་པའི་སྐུ།  དེ་ལྟར་རང་རྒྱུད་ཀྱིས་བསྡུས་པའི་སྐུ་གསུམ་པོ་དེ་ཉིད་དབྱིངས་ཡེ་ཟུང་འཇུག་གི་ངོ་བོར་རོ་གཅིག་ཏུ་འདུས་པ་ནི་ངོ་བོ་ཉིད་ཀྱི་སྐུ་སྟེ།  སྐུ་བཞི་ལྷུན་གྱིས་གྲུབ་པའི་བདག་ཉིད་ཆེན་པོར་བཞུགས་ཤིང་།  རང་རྒྱུད་ཀྱིས་བསྡུས་པའི་གཟུགས་སྐུ་གཉིས་ཀྱི་མཐུ་ལས་རྒྱལ་སྲས་སར་གནས་རྣམས་དང་།  སེམས་ཅན་གྱི་ཚོགས་ལ་གཞན་སྣང་ལོངས་སྤྱོད་རྫོགས་པ་དང་སྤྲུལ་པའི་རྣམ་པ་མཐའ་ཡས་པར་བསྟན་ནས་དོན་མཛད་པ་ཡིན་ནོ།  ། འབྲས་བུ་དེ་དག་ཐོབ་པའི་དུས་ནི།  དབང་པོ་རབ་ཚེ་འདིར་གྲོལ་ཏེ།  དེ་ལའང་དབང་པོའི་རིམ་པས་རབ་ལོ་གསུམ།  འབྲིང་ལོ་ལྔ།  ཐ་མས་མི་ལོ་བདུན་ལ་གྲོལ་བར་གསུངས་ཤིང་།  དབང་པོ་འབྲིང་བར་དོར་གྲོལ་ཚུལ་ནི།  འབྱུང་བ་ཕྲ་རགས་དང་འོད་གསལ་གཞིའི་ཐིམ་རིམ་གྱིས་ཆོས་སྐུའི་འོད་གསལ་ཤིན་ཏུ་སྤྲོས་པ་དང་བྲལ་བའི་ཡེ་ཤེས་སྒེག་མོས་མེ་ལོང་ལ་བལྟ་བ་ལྟ་བུའི་གདམས་པས་ངོས་ཟིན་ཏེ་བར་དོ་དང་པོ་ལ་གྲོལ་བར་འགྱུར་ལ།  དེར་མ་གྲོལ་ན་སྙིང་གའི་འོད་གསལ་ལ་རིགས་ལྔའི་སྐུ་དང་ཞིང་ཁམས་བཞུགས་པའི་གནད་ཀྱིས་རིགས་ལྔ་ཚོམ་བུའི་སྣང་བ་འཆར་ཏེ།  དེར་མ་པང་དུ་བུ་འཇུག་པ་ལྟར་ངོ་འཕྲོད་ནས་བར་དོ་བར་པ་ལ་གྲོལ་ལོ།  ། དེར་ངོ་མ་འཕྲོད་ཀྱང་སྔར་གདམས་པའི་གནད་མཐོང་བ་ཡིན་ན་ཆོས་ཉིད་བདེན་པའི་བྱིན་རླབས་ཀྱི་མཐུས་བར་དོ་མཐའ་མ་ལ་རང་བཞིན་སྤྲུལ་པའི་ཞིང་དུ་དབུགས་ཕྱུང་སྟེེ་གྲོལ་བའོ།  ། དབང་པོ་ཐ་མ་རྣམས་ནི།  བར་དོ་དང་པོ་དང་བར་པ་ལ་གྲོལ་བར་མ་ནུས་པས་འབྱུང་བཞི་ཕྲ་བའི་ལུས་བླངས་ཏེ་སྲིད་པ་བར་དོར་རྨི་ལམ་གྱི་སྣང་བ་ལྟར་འཁྱམས་ཤིང་།  སྐྱེ་གནས་ལ་སྲེད་པ་སྐྱེས་པས་མཚམས་སྦྱར་ནས་མཐོ་རིས་ཀྱི་རྟེན་ཕུན་སུམ་ཚོགས་པ་ཐོབ་སྟེ།  སྔ་མའི་ལམ་གྱི་འཕྲོ་མཐུད་ནས་ཚེ་དེ་ཉིད་ལ་གྲོལ་བར་འགྱུར་ཞིང་།  གལ་ཏེ་ཟབ་མོའི་ལམ་འདི་ལ་ཞུགས་རྗེས་སྒོམ་པའི་རྩོལ་བ་ཞན་པར་གྱུར་ཀྱང་སྡིག་ལྟུང་གིས་མ་གོས་ན་ཤིན་ཏུ་འགྱངས་ནའང་སྐྱེ་བ་བདུན་ནས་མཆོག་འགྲུབ་པར་གསུངས་པས་ཚེ་འདིའི་བདེ་བ་ལ་མ་ཞེན་པར་ཟབ་མོའི་ལམ་སྒོམ་པ་ལ་བརྩོན་པར་བྱ་བ་ཤིན་ཏུ་གཅེས་སོ།  ། ཞེས་རྫོགས་རིམ་ངེས་དོན་སྙིང་པོའི་ཁྲིད་ཀྱི་ངོ་སྤྲོད་མདོར་བསྡུས་པ་འདིའང་ཟབ་ལམ་ལ་གཅིག་ཏུ་མོས་པའི་དགེ་སློང་སྤོང་བ་པ་བློ་ལྡན་ལྷུན་གྲུབ་ལ་སོགས་པ་དོན་དུ་གཉེར་བ་ཅན་མང་པོས་བསྐུལ་ཞིང་།  ཁྱད་པར་བཀའ་དྲིན་མཉམ་མེད་དུས་གསུམ་སངས་རྒྱས་ཐམས་ཅད་ཀྱི་ངོ་བོ་རྗེ་བཙུན་ཆོས་ཀྱི་རྒྱལ་པོ་གཏེར་ཆེན་བླ་མ་མཆོག་གི་བཀའི་གནང་བ་ཐོབ་པ་ལ་བརྟེན་ནས།  གང་གི་ཕྱག་བཞེས་ཀྱི་རྒྱུན་ལྟར་མཁས་གྲུབ་ཀྱི་སྐྱེས་བུ་དམ་པ་དུ་མས་བརྒྱན་པ་གངས་རིའི་ཁྲོད་ཀྱི་པདྨ་འོད་ཨོ་རྒྱན་སྨིན་གྲོལ་གླིང་གི་ཆོས་གྲྭ་ཆེན་པོར་ཟིན་ཐུན་དུ་སྤེལ་བ་སྟེ།  གཉོས་ཀྱི་བན་ཆུང་རྨོངས་པ་དྷརྨ་ཤྲཱིའི་སུག་ལས་སོ།  ། འདིས་ཀྱང་ཟབ་ལམ་གྱི་བསྟན་པ་ཕྱོགས་དུས་ཀུན་ཏུ་རྒྱས་པའི་རྒྱུར་གྱུར་ཅིག། དགེའོ།